
Alle 4 oppgaver skal besvares. 
Prosenttallene viser hvilken vekt den enkelte oppgave tillegges.

(I) Case-oppgaver.

Vedlagt finner du en avskrift fra en artikkel i Dagens Næringsliv vedr. TV og musikkanlegg-produsenten Bang & Olufsen. På bakgrunn av teksten i artikkelen (caset) skal du besvare oppgave 1 og 2. Bruk gjerne begreper/modeller fra pensum – også ut over dem som det spørres direkte om i pkt. a. i oppgave 1 og 2, hvis du finner det relevant.
Oppgave 1  ( 30 %)
a.
Gjør rede for hva som menes med kjøpsprosessen, kjøpsroller, og redegjør for momenter som påvirker kjøpsatferden.
b. Pek på momenter i teksten (caset) som du mener er relevante i forhold til begrepene nevnt under pkt. a. ovenfor.

Oppgave 2 (30 %)
a. Forklar hva som i markedsføringssammenheng menes med segmentering, herunder begrepene segmenteringskriterier og segmenteringsstrategi.
b. Gi en vurdering av Bang og Olufsen når det gjelder begrepene nevnt under pkt. a. ovenfor, slik det kan leses ut av teksten.

(II) Teori-oppgaver
Oppgave 3 (30 %)
Beskriv forhold du vil ta i betraktning når du vurderer de strategiske og taktiske konkurransemidlene (de 4 P’er/Marketing Mix) ved eksport av vitaminer til kyllingmarkedet i Brasil, og begrunn de valg du gjør.

Oppgave 4 (10 %)
Gjør kort rede for (hva vi forstår med):

a. ekstensiv og intensiv eksport
b. skift i etterspørselskurven

c. forskjellen mellom Forbrukerombudet og Forbrukerrådet

d.
diversifisering som markedsstrategi

 Dagens Næringsliv 18. januar 2007:

Priser seg nedover

Teknologi
Bang & Olufsen innrømmer å ha satset litt for hardt på de mest velstående fjernsynstitterne. – Våre kunder skal ikke trenge å være vilt velhavende, sier toppsjef Torben Ballegaard.

Janne Johannesen

Oslo
- Beslutningen tas ofte av hustruen, erkjenner Torben Ballegaard Sørensen.

Han er konsernsjef i danske Bang & Olufsen (B&O), mest kjent for sine ekslusive fjernsyn og stereoanlegg.

- Det er gjerne kvinnene som bestemmer over stuen, mens mennene ofte vil ha store kasser, blinkende lys og 30 gadgets, sier Ballegaard Sørensen.

Vil ha mer i Norge.
B&Os norske salgsselskap omsatte for 71 millioner ut til forhandler i sitt siste regnskapsår, en økniong på under tre prosent fra året før.

- Nordmenn har masse penger, og ambisjonen for det norske selskapet er mye høyere. Vi bør ha en omsetning på 100 millioner årlig, sier Ballegaard Sørensen.

B&O utvider derfor forhandlernettet i Norge, blant annet i Sandefjord, Ålesund, Tromsø, Trondheim og Bergen. Samtidig lanseres fjernsynsmodeller til mellom 20.000 og 30.000 kroner som skal nå en bredere målgruppe.

- Vi har ikke hatt et fjernsyn for dette segmentet, innrømmer Ballegaard Sørensen..
Dagens mest solgte B&O-tv i Norge har en prislapp på 70.000 kroner.

- Det er litt farlig å bli for eksklusive, sier hans Olav Hole, sjef for B&O Norge.

- Vi har en utrolig lojal kundemasse, men mange synes prisnivået er blitt litt for høyt de siste årene.

Hole erkjenner at B&O fortsatt har rykte på seg for å være mer opptatt av design enn lyd i hi-fi-kretser.

- Men det er fordommer. Hi-fi-freaks vil gjerne ha to meter høye høyttalere og en forsterker som krever vannkjøling. Men når de får kone og barn, kommer de til oss.

Lyd til Audi R8
Til tross for mangelen på litt mer prisvennlige tv-apparater, hadde B&O en positiv utvikling i halvåret som ble avsluttet 30. november i fjor. Omsetningen vokste med åtte prosent til nesten 2,1 milliarder danske kroner. Resultatet før skatt ble forbedret med 29 prosent til 238 millioner. Også i Norge var omsetningsveksten åtte prosent.

Gode tider på børsen betyr nemlig gode tider for B&O. Ikke fordi kundene har mer penger, men fordi de er i humør til å bruke dem.
- Vi bruker aldri dårlige tider på børsen som en forklaring på sviktende resultater. Det finnes alltid kunder som er villige til å betale for produktene våre, men vi merker når de ikke er i humør til å gjøre det, sier Torben Ballegaard Sørensen.

55-åringen tilhører sin egen kjernemålgruppe: Høytlønnede menn fra 35 til 55 år som vil ha kvalitet, fancy design og få knapper. I Norge har ivrige B&O-kunder bladd opp godt over to millioner for en installasjon, og norske montører er blitt flydd inn av kunder til verdensmetropoler og skatteparadiser. Det er ikke tilfeldig at B&O har levert lyden i Audis nye sportsbil R8.

- Så B&O er for menn med mye penger, uten teknisk innsikt, men med strenge koner?
- Jeg vil heller si at vi er for menn som har begavede koner og lytter til dem, sier Ballegaard Sørensen.

